钦定古今图书集成/明伦汇编/氏族典/第144卷 > 元绛
## 钦定古今图书集成/明伦汇编/氏族典/第144卷 > 元绛

按《宋史元绛传》：“绛字厚之，其先临川危氏，唐末，曾祖
仔倡聚众保乡里，进据信州，为杨氏所败，奔杭州，易
姓曰元。祖德昭，仕吴越，至丞相，遂为钱塘人。绛生而
敏悟，五岁能作诗，九岁谒荆南太守，试以三题，上诸
朝，贫不能行。长举进士，以廷试误赋韵，得学究出身。
再举登第，调江宁推官。安抚使范仲淹表其才，知永”
新县，擢江西转运判官、知台州，入为度支判官。侬智
高叛岭南，宿军邕州而岁漕不足。绛以直集贤院为
广东转运使，以功迁工部郎中，历两浙、河北转运使。
召拜盐铁副使，擢天章阁待制、知福州，进龙图阁直
学士，徙广、越、荆南，为翰林学士、知开封府，拜三司使、
参知政事。数请老，神宗命其子耆宁校书崇文院，慰
留之。会太学虞蕃讼博士受贿，事连耆宁，当下狱。绛
请上还职禄而容耆宁即讯于外，从之。于是御史至
第薄责绛，绛一不自辨，罢知亳州。入辞谢罪，愿得颍，
即以为颍州。明年，加资政殿学士、知青州，过都，留提
举中太一宫。又明年，以太子太保致仕。绛所至有威
名，而无特操少仪矩。薨，年七十六，赠太子少师，谥“章
简。”